钦定古今图书集成/明伦汇编/氏族典/第124卷 > 陈栎
## 钦定古今图书集成/明伦汇编/氏族典/第124卷 > 陈栎

按《元史陈栎传》：“栎字寿翁，徽之休宁人。栎生三岁，祖
母吴氏口授《孝经》《论语》，辄成诵。五岁入小学，即涉猎
经史。七岁通进士业。十五，乡人皆师之。宋亡，科举废，
栎慨然发愤，致力于圣人之学，涵濡玩索，贯穿古今。
延祐初，诏以科举取士，栎不欲就试，有司强之试乡
闱中选，遂不复赴礼部。教授于家，不出门户者数十”
年。性孝友，尢刚正，日用之间，动中礼法。与人交不以
势合，不以利迁，善诱学者，谆谆不倦。栎所居堂曰“定
宇”，学者因以“定宇先生”称之。元统二年卒，年八十三。